google/wiki40b huggingface dataset:
Martin Halvorsen

Karrieren som apoteker

Halvorsen disiplinerte ved Porsgrund apotek fra 1857 til 1861 etter utdannelse på Porsgrund borgerskole, og tok medhjelperprøven i 1861. Han var medhjelper i apotekene i Porsgrunn og Risør i tiden frem til hans farmasøytisk eksamen den 24. mai 1865.  
Han tjenestegjorde videre ved Risør-, Skiens og Kragerøs apotek, frem til han kjøpte og fikk bevilling til å drive apoteket i Drøbak i 1872. Han solgte apoteket sitt i Drøbak i 1885 og gikk tilbake til arbeid på apoteker i Skien og Porsgrunn.  I 1892 fikk han bevilling til å drive apoteket i Hamar, og han kalte sitt nye apotek «Svaneapoteket».
Sønnen, Einar Hassel, jobbet som provisor i Svaneapoteket og tok over som bestyrer av da Halvorsen døde i 1911.
Anasazikulturen

Anasazikulturen er en arkeologisk kultur i det nordlige Arizona og New Mexico, og inn i Colorado og Utah. Anasazi er navahospråk og betyr «de gamle fiendefolk». At dette var den egentlige betydningen av ordet anasazi (i stedet for bare «de gamle folkene», som man opprinnelig trodde) har ført til at man i USA etterhvert har forsøkt å innarbeide betegnelsen Ancient Pueblo Peoples («oldtidens pueblofolk»).
Anazasikulturens bærere var forfedrene til puebloindianerne. Som dyktige kurvflettere er de også blitt kalt «Basket Makers». 
Anasazitradisjonen utviklet flere varianter, med stammer med forskjellige språk: Hopi, tewa, tiwa, towa, keres og zuñi, og deres respektive forfedre.

Jordbrukere

Anasazikulturens bærere var bofaste med jordbruk i mindre skala på grunn av den knappe vanntilgangen. Maisen ble innført omkring 200 e.Kr., kunsten å lage steintøy senere. Framfor alt laget de svært tidlig kurver.

Høydepunkt

Fra 900-tallet e.Kr. og omkring 300 år framover nådde anasazikulturen sitt høydepunkt. Da oppførte de bemerkelsesverdige klippeboliger og terrassehus. Levninger etter kulturen finnes flere steder i det sørvestre USA, blant annet i sørvestre Colorado der Mesa Verde nasjonalpark ligger.

Ruiner

I nordvestre New Mexico ligger Chaco Canyon-gruppen der Pueblo Bonito er det største byggverket. Bygningen er terrasseformet oppført av mørkebrun sandstein i en veldig halvsirkel og har en gang vært fem etasjer høy, hvorav fire gjenstår. Puebloen er 220 meter lang og inneholder en rekke nedsenkede rituelle møterom - kivaer -, og rundt 800 andre rom. Her kunne seg omkring år 1100 huses om lag 1200 personer (men de fleste var besøkende utenfra). Bygningen ble omgitt av store maisåkrer og hager. Pueblo Bonito ble forlatt mot slutten av 1200-tallet, antakelig etter mange års tørke.
Wuzhangplatået

Wuzhangplatået (五丈原) er serie platåer nær elven Wei i China. De ligger i provinsen Shaanxi, 56 kilometer fra Baoji. Navnet betyr «fem zhang», der zhang (丈) er en kinesisk måleenhet som tilsvarer 3⅓ meter.
Her stod slaget på Wuzhangplatået i de tre rikers tid i Kina, da Shu-statsmannen Zhuge Liang døde av sykdom.
Prosopocoilus (Hoplitocranum) myrmecoleon

Utseende

En middelsstor (hannene 32-64 millimeter), avlang, brunrød hjortebille. Store hanner har lange, nokså rette kjever med tre-fire tenner på innersiden, hos små hanner er kjevene mindre utviklede, nesten eller helt uten tenner. Hodet har et par skrå kjøler i pannen. Antennene har en tre-leddet vifte. Pronotum er betydelig bredere enn langt, rundet, litt innsnevret ved roten. Dekkvingene er litt mørkere langs søm og ytterkant.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er bare kjent fra det sørlige Sulawesi.
Melkerampe

Melkerampe var en oppbevaringsplass for melk og gårdsprodukter i påvente av avhenting langs veiene i bygde-Norge. De fantes tidligere i stort antall, men økte krav til håndteringen av melkeprodukter har gjort at melk i dag blir hentet i egne tankvogner med kjøleaggregat.
Høyde på rampene og avstanden fra veien var gjerne slik at de tunge melkespannene kunne lempes rett inn på planet på en lastebil. Det var viktig at høyden var slik at en unngikk å måtte løfte spannene, og slik at en enkelt kunne svinge de inn på planet.
Rampene var tidligere et utpreget samlingspunkt hvor gårdsarbeidere møttes og utvekslet nyheter. Det var også et vanlig samlingspunkt for de som skulle skaffe seg skyss med bil og lastebil, da melkeruta ofte innbefattet å ta med reisende. På strekninger det melkeruta gikk etter skolebussen, ble elever som kom for sent til skolebussen brukt til å lempe melkespann fra melkerampa inn på lasteplanet. Et bein som eleven sparket ut av åpningen på lasteplanet var stopptegn til sjåføren.
Hovedårsaken til at melkerampene forsvant, i tillegg til at behovet ble borte, var at de var svært utsatt for påkjørsel av brøytebiler i tillegg til at de var generelt utsatt for snøen idet disse kjørte forbi på kloss hold. Flere av melkerampene som har overlevd er nå blitt fredet som kulturminner.
Tuttul

Tuttul eller det arkeologiske bronsealder-funnstedet Tell Bi'a i guvernementet Ar-Raqqah i det nordlige Syria er restene av en syrisk oldtidsby. Tell Bi'a ligger nær den moderne byen Ar-Raqqah og stedet der elven Balikh tømmer seg i Eufrat.
Under bronsealderen i Midtøsten (ca. 2000-1600 f.Kr.) helligholdt man Tuttul-guddommen Dagan, hvis kult var kjent over en større del av det gamle Midtøsten. Det er blitt funnet bevis for bosetting på Tell Bi'a siden midten av det 3. årtusen f.Kr.
Byen er noen ganger blitt kalt Nordlige Tuttul. Det skyldes at man har tenkt seg at det fantes et Sørlige Tuttul et eller annet sted langs den irakiske Eurfrat et sted mellom oldtidsbyene Mari og Babylon. Men dette er en omtvistet antagelse.
Tower of the Sun

Tower of the Sun er et kunstverk laget av den japanske kunstneren Taro Okamoto og ble plassert i Suita i Osaka i Japan.
Tårnet har tre ansikter på forsiden og tre ansikter på baksiden og tårnet var åpent for publikum og de besøkende kunne gå inn i tårnet under verdensutstillingen som ble avholdt i 1970, men tårnet ble stengt kort tid etter etter denne verdensutstillingen. Galleriet som finnes inne i tårnet, viser et stort kunstverk som blir kalt «Tre av livet», som representerer utviklingen av menneskelige skapninger. Tårnet forfalt gradvis etter at verdensutstillingen var avsluttet i 1970. Men det ble senere besluttet at tårnet skulle bevares og reparasjoner startet i november 1994, og ble gjort ferdig i mars 1995.
Tårnets høyde er 70 meter, og diameteren i kjelleren er 20 meter, og lengden på armene er 25 meter. Tårnet har i dag tre ansikter, to ansikter på forsiden, og et ansikt på baksiden. Ansiktet som er plassert på toppen av tårnet, der diameteren måler 11 meter, og som representerer fremtiden. De taggete røde maleriene på forsiden av tårnet representerer torden. En liten versjon av Tower of the Sun er plassert i Taro Okamoto Museum of Art. Tårnet har også blitt oppført som en av de beste 100 Media Arts i Japan av et byrå tilhørende det japanske kulturdepartementet.
Laurids Nørregaard

Liv

Nørregaards far var kroeier i København, og var opprinnelig kommet fra gården Nørregaard i Jylland. Etter å ha vært elev ved Frederiksborg skole studerte han rettsvitenskap og ble cand. jur. fra Københavns Universitet i 1772. Samme år deltok han sammen med Jacob Edvard Colbjørnsen og Andreas Bang i konkurransen om et ledig professorat i rettsvitenskap, som gikk til Colbjørnsen. I 1775 ble han utnevnt til sekretær i høyesterett, og i 1779 til adjunkt ved universitetet. Fra 1782 var han professor. Ved siden av var han fra 1787 generalauditør i Søetaten og fra 1795 også deputert i Admiralitetskollegiet. Fra 1784 var han ekstraordinær assessor i høyesterett.
Han utga Natur- og Folkerettens første Grunde i 1776 og en omarbeidet versjon av samme bok under tittelen Naturrettens første Grunde i 1784. En svensk oversettelse utført av Lars Peter Wåhlin utkom i 1796. Dessuten utga han en serie Forelæsninger over den danske og norske Privatret (1781–99). Senere utga Anders Sandøe Ørsted et tillegg i tre bind til disse forelesningene (1804–12). Nørregaards framstilling ble snart stilt i skyggen av Hurtigkarls og Ørsteds arbeider.
Stenomatidae

Utseende

Små til middelsstore (vingespenn 10 – 50 mm), kraftig bygde møll med avrundede vinger, som oftest grå- eller brunlige. Hodet er forholdsvis lite, palpene ikke påfallende lange, antennene er omtrent halvparten så lange som forvingene, trådformede med ganske lange, stive hår. Forvingene er avrundet firkantede til nesten ovale, med korte hårfrynser, bakvingene brede og avrundede med korte hårfrynser. Beina er temmelig lange og kraftige, med markerte sporer. Larvene er noe flate med korte bein og små vorteføtter, kroppen med enkelte korte børster.

Levevis

Larvene har vanligvis et noe skjult levevis, noen gnager under barken på kvister, andre angriper frukter eller frøemner. De fleste er knyttet til busker eller trær, og familien angriper minst 16 forskjellige plantefamilier. Noen arter gjør skade på nyttetrær, for eksempel ødelegger Stenoma cathesiola barken på cashew-trær, mens Stenoma catenifer kan gjøre stor skade ved å spise av frøene i avokado-frukter – de ødelegger dermed hele frukten. Timocratica albella gjør skade på guava, mens Cerconota anonella kan gjøre betydelig skade på det tropiske frukttreet piggannona (guanabana).
Walter Reed Army Medical Center

Walter Reed Army Medical Center (WRAMC) var den amerikanske hærens fremste medisinske senter i De forente staters østkystområder. Det lå nord i Washington, DC, og var oppkalt etter militærlegen major Walter Reed, som ledet det teamet som bekreftet den cubanske legen Carlos Finlays oppdagelse av at gulfeber overføres ved myggstikk fremfor ved direkte kontakt mellom mennesker.
Det som ble WRAMC vokste fra en institusjon med sengeplasser til 80 pasienter til ca. 5 500 rom som dekket et gulvareal på 113.000 m².
De første ti pasientene ble tatt i mot 1. mai 1909. I 2005 ble det bestemt å erstatte WRAMC med et nytt Walter Reed National Military Medical Center; som ble reist på tomten til National Naval Medical Center i Bethesda i Maryland, 11 km fra WRAMCs tomt i Washington, DC.
Bukkerittet (musikkalbum)

Bukkerittet er et musikkalbum med LoMsk fra 2004.
Mayans MC

Mayans MC er en amerikansk fjernsynsserie skapt av Kurt Sutter og Elgin James. Den hadde premiere 4. september 2018 på FX. Serien er en spin-off av Sons of Anarchy og handler om 1%-motorsykkelklubben Mayans MC.

Handling

Mayans MC finner sted to og et halvt år etter hendelsene i Sons of Anarchy , og fokuserer på livet til Esekiel «EZ» Reyes, som er kandidat til å bli medlem av Mayans MCs avsnitt på California–Mexico-grensen. EZ er den begavede sønnen til en stolt latinofamilie hvis amerikanske drøm slukkes av de kriminelle kartellenes vold. Hans behov for hevn driver ham mot et liv han aldri ønsket og aldri kan unnslippe.
Via Nomentana

Via Nomentana var en antikk romervei.  Den førte nordøstover fra Roma til Nomentum (i dag Mentana). Strekningen er 23 kilometer lang; det tilsvarer 14 romerske mil. Det lå flere broer på denne veistrekningen; den største av dem var Ponte Nomentano.
Veien startet opprinnelig ved Porta Collina i den servianske bymur. Det var keiser Aurelianus som på 200-tallet e.Kr. fikk bygget Porta Nomentana i sin nye bymur, som senere ble kalt den aurelianske mur. Pave Pius IV besluttet å flytte den første delen av veistrekningen, og i den forbindelse fikk han bygget Porta Pia.
Denne veien ble aldri noen viktig ferdselsåre, og noen kilometer forbi Nomentum ble Via Nomentum og Via Salaria til én vei. I dag følger den moderne motorveien samme veiløp fra Roma til Nomentum (dagens Mentana), men på visse steder kan man fortsatt se rester av den antikke veiens brostensbelegning.

Historie

Via Nomentana het opprinnelig Via Ficulnensis, etter landsbyen Ficulea som ligger 13 km utenfor Roma. Senere ble den forlenget til Nomentum.
Thomas Udness

Thomas Udness arrangerer Norgesmesterskapet i poker på norsk jord. 
Fra 2015-2017 arrangerte han NM på Gardermoen for veldedigheten Blodkreftforeningen med turneringsarrangør GPTL. I 2018-2020 arrangerer han NM på Oslofjord Convention Center på Stokke med Gynkreftforeningen. 
Udness er eier av Adlers Gate AS som er autorisert entreprenør av turneringsspill i poker. Turneringsarrangør for Norgesmesterskapene fra 2018-2020 er partypokerLIVE.
Emphorini

Utseende

Kraftige og bredbygde, tett hårete bier, ofte sandfargede. Fasettøynene er relativt store, antennene middels lange og nokså tynne. Forvingen har knapt synlig vingemerke (pterostigma), i den ytre delen har den tre små celler på en rekke og to større celler bak disse. Beina er kraftige.

Levevis

Emphorini er solitære bier som bygger reir i tunneler i bakken. De kan ofte danne samlinger av amnge reir innen et lite område. Som de fleste solitære bier er de oligolektiske, det vil si at en art samler pollen fra bare én eller noen få arter planter, i dette tilfelle fra kaktusfamilien, vindelfamilien, kattostfamilien, nattlysfamilien etc. Dette gjør dem til svært effektive pollinatorer for de aktuelle plantene.

Utbredelse

Gruppen er utbredt fra Canada i nord til Chile og Argentina i sør, det største artsmangfoldet finnes i de tempererte delene av Sør-Amerika.
Alethinophidia

Bygning og levevis

Primitive slanger har en ekstra knokkel, coronoidbeinet, i underkjeven, og de har som regel to fungerende lunger. Bukskjellene er ikke så brede som hos de avanserte slangene. Noen primitive slanger har rester av bekkenbeltet i form av to sporer som stikker ut på hver side av analåpningen. Ingen primitive slanger har giftig bitt. Ifølge Lee et al. er primitive slanger er en parafyletisk gruppe, noe en ikke ønsker i moderne fylogenetisk systematikk.

Utbredelse

Slangene utviklet seg sannsynligvis i de vestlige delene av superkontinentet Gondwana. Da Sør-Amerika og Afrika skilte lag i midten av kritt, ble Alethinophidia delt i to grupper. Den søramerikanske gruppen Amerophidia omfatter falsk korallslange og dvergboaer, mens den opprinnelig afrikanske gruppen Afrophidia omfatter alle andre arter. Afrophidia har i ettertid spredd seg over hele verden, og er i dag den dominerende gruppen også i Sør-Amerika.

Indeling

Flere genetiske studier viser at Alethinophidia er en naturlig gruppe. Vidal & Hedges hevder i en artikkel fra 2009 at evnen til å gape høyt (makrostomi) er en opprinnelig egenskap hos Alethinophidia. Falsk korallslange og de asiatiske artene i gruppen Uropeltoidea har sekundært mistet denne egenskapen, i forbindelse med overgang til et gravende liv.
Det har vært vanlig å dele slangene i tre infraordener: ormeslanger, primitive slanger og avanserte slanger. I gruppen primitive slanger (Henophidia) har en samlet arter som har beholdt opprinnelige bygningstrekk, som er forsvunnet hos de avanserte slangene. De mest kjente primitive slangene er kvelerslangene, altså boa- og pytonslangene, men gruppen omfatter også noen mindre kjente, gravende arter.
Eksosgasstemperaturmåler

Miksture

På dashbordet i flyet er et rødt håndtak, betegnet «miksture», oftest ved siden av throttlen/ gasshåndtaket som gjør blandingen magrere når det trekkes ut. Når flyet har kommet opp i en høyde der det skal fly over litt tid, vil flyveren justere dette utover enten ved å trekke det tilbake, eller ved å skru det mot klokka da det går sakte utover. Når blandingsforholdet blir riktig vil eksosgasstemperaturen stige. En forhåndsinnstilt gul viser indikerer nivået for riktig eksosgasstemperatur. Dersom miksture trekkes lenger ut vil motoren miste turtall og eksosgasstemperaturen viser høyere verdi enn den forhåndsinnstilte.
Dersom flyet flyr over tid med for mager blanding og dermed for høy eksosgasstemperatur vil temperaturen skade motoren, spesielt ventilene.
Motoren stoppes etter flyturen ved å trekke Miksture helt ut. Etterat motoren er stoppet slåes tenningen av.
Katar (dolk)

Katar, også kjent som Bundi dolk, er en type støtdolk med opphav fra Sør-Asia.
Kataren var et populært våpen blant annet brukt av indiske krigere kalt rajputs. Grepet om skjeftet, eller håndtaket, er horisontalt og legger til rette for raskt angrep og stor kraft bak støtet. I deler av India ble seremonielle katarer også brukt i tilbedelse.
Platycheirus scambus

Utseende

En liten (7-9 mm), slank, gul og svart blomsterflue. Kroppen er helt blankt svart bortsett fra fire par store, gule flekker på bakkroppen, disse er omtrent firkantede. Hannens bein: For- og mellombeina er gule, baklårene svarte med gul spiss, bakleggene gule med et svart område i midten, bakføttene for det meste svarte. Forlåret har seks kraftige, mørke børster på en rekke på baksiden, disse blir kortere utover. Forleggen er jevnt utvidet, gul uten markerte flekker eller striper, ytterst noe innskåret delvis rundt første fotledd, som er nærmest trekantet. Alle fotleddene er brede og gule. Det ytterste leddet er nærmest rombeformet sett ovenfra. Det første leddet av bakfoten er spoleformet, kraftig, omtrent så bredt som leggen.

Levevis

Arten finnes særlig på myrer og fuktige gressenger, også ved kanten av ferskvann. Larvene lever av bladlus. Flygetiden varer fra mai til august.

Utbredelse

Denne vidt utbredte arten finnes over mye av Palearktis og i Nord-Amerika. I Norge finnes den over hele landet, bortsett fra i høyfjellet og i mesteparten av Finnmark.
Staythorpe gasskraftverk

Spalding gasskraftverk er et varmekraftverk ved elva Trent i Nottinghamshire i England, Storbritannia. Det har en installert produksjonskapasitet på 1.680 MW, fordelt på 4 x 420 MW blokker med gassturbiner. 
Brenselkilden er naturgass, men det kan også brennes destillatolje. Anlegget ble utbygd omkring årene 2007–2010 av Alstom. Operatør er selskapet Centrica Energy.
Krohnengen Brass Band

Krohnengen Brass Band er et av landets fremste elitekorps, og kommer fra Sandviken i Bergen. Korpset har som målsetting å holde konserter av høy kvalitet rettet mot et bredt publikum. Korpset har i en årrekke vært et av Norges beste brassband.

Medlemmer

Krohnengen Brass Band har medlemmer i alderen 15 til 45 år, og en gjennomsnittsalder på ca. 24 år. De rekrutterer medlemmer fra hele landet, og er et yndet korps for ungdom som studerer i Bergen.
Blant medlemmene våre finnes jurister, sykepleiere, leger, tannlege, økonomer, førskolelærere, lærere, programmerere, næringslivsledere, selvstendig næringsdrivende, studenter, etc. Felles for dem alle er at de har musikk som en hobby på meget høyt nivå.

Organisasjon

Krohnengen Brass Band er drevet på ideelt grunnlag og administreres 100% av korpsets medlemmer. Årsmøtet er korpsets høyeste organ, og velger et styre på åtte medlemmer og ett varamedlem som til daglig ivaretar korpsets drift.
Styret har ansvaret for økonomi, budsjettoppfølging, planoppfølging, musikalsk utvikling og utforming av korpsets langsiktige planer. I tillegg har vi ulike undergrupper som har ansvar for korpsets faste aktiviteter og inntektsbringende arbeid.
Bullfrog Productions

Historie

Når Bullfrog Productions ble startet i 1987, var selskapets grunnleggere Les Edgar og Peter Molyneux allerede involvert i selskapet Taurus Impex Ltd. De produserte en Relasjonsdatabase kalt Acquisition, for Amiga-plattformen.
Electronic Arts, Bullfrogs utgiver, kjøpte selskapet januar 1995. Molyneux hadde blitt Electronic Arts visepresident i 1994, etter at EA hadde kjøpt en stor aksjepost i Bullfrog. I august 1997 forlot Molyneux Bullfrog og etablerte i stedet Lionhead Studios, mens de andre grunnleggerne av Bullforg etablerte Mucky Foot Productions. Det siste spillet som ble utgitt med Bullfrog logo ble sluppet i 2001.

Navnet

Navnet Bullfrog kommer fra froskearten amerikansk oksefrosk, fordi Les Edgars datter elsket frosker.
Battle for the Sun

Battle for the Sun er Placebo sitt sjette studioalbum og Steve Forrest sitt første album med bandet. Albumet ble utgitt 3. juni 2009 i Japan, med påfølgende slipp senere i juni ellers i verden.
Placebo ekspriminterer med nye instrumenter som saksofon, trompet og springtime.
Bandet har også hentet inspirasjon fra band som PJ Harvey og My Bloody Valentine.
Orvar Sæther

Liv og virke

Sæther, som hadde vært medlem av Nasjonal Samling (NS) siden startåret 1933, fikk i oppdrag å nazifisere lærerstanden og skoleverket. Forsøket på å tvangsinnmelde alle lærere i det nye Norges Lærersamband var mislykket og utløste lærerstriden fra 1942 med protestaksjoner og arrestasjon av rundt 1 000 lærere. Dette  var en av de store fiaskoene for NS-regimet.
Ved landssvikoppgjøret ble han idømt 18 års tvangsarbeid da hans sak kom opp i 1948. Han ble imidlertid løslatt fra Sem fengsel allerede 19. februar 1951.
Godliaskogen

Flora og fauna

I likhet med mange andre skoger i verden, kan ikke dyre- og plantelivet som finnes i en skog avspeiles direkte etter størrelsen på økosystemet. Godliaskogen skjuler et bredt biologisk mangfold, og er habitat for et stort utvalg arter. Den mest unike er kanskje Snylterørsoppen pseudoboletus parasiticus. Godlia er ett av få steder i Norge der det er funnet eksemplarer av denne parasittsopparten. Andre biotiske faktorer i Godliaskogen omfatter blant annet en rekke tresorter og buskekratt. Av dyr dominerer insekter og maur, ettersom jordsmonnet er passe surt og fuktig til at blåbærlyngen kan etablere seg og livnære forbrukerne.

Attraksjoner

Godliaskogen har ingen kjente monumenter, men skjuler noen «hemmelige» benker som man helst ikke skal røpe hvor er. Alternativt, hvis man ikke får øye på de, kan man benytte seg av en av skogens mange kampesteiner. Terrenget i skogen egner seg godt for orientering så lenge man passer på at det er lang nok avstand mellom postene, og kanskje at de er noenlunde gjemt, fordi området har begrenset areal og dessuten mange "åpne" områder.
Evenus

Utseende

Middelsstore til nokså store stjertvinger (vingespenn gjerne ca. 45 millimeter), vanligvis med to lange stjerter på bakvingen. Oversiden er vanligvis skinnende blå, der er således blant de største og flotteste stjertvingene. Noen arter er isteden gulbrune. Undersiden er brunlig eller grønnlig med brune eller svarte tverrstreker langs ytterkantene, noen ganger også med øyeflekker på bakvingen.

Utbredelse

Disse artene lever i Mellom- og Sør-Amerika, fra Mexico til Santa Catarina (Brasil). Arten Evenus latreillei har oppgitt typelokalitet "Java" men dette skyldes trolig feiletikettering eller en annen misforståelse.
Vindskjær

Vindskjær er forskjell i vindstyrke og/eller vindretning mellom to punkter i atmosfæren. Om forskjellen er med høyden kalles det «vertikalt vindskjær», og om det er mellom to horisontale punkt kalles det «horisontalt vindskjær».
Vindskjær kan ha innvirkning på farten til et fly i forhold til luften i forbindelse med letting og landing, og dette kan av og til ha katastrofale følger. Mange flyulykker har hatt sammenheng med vindskjær. Vindskjær kan også påvirke hvor kraftig et tordenvær kan bli, men motvirker utviklingen av tropiske sykloner. Turbulens er en effekt som ofte oppstår i forbindelse med vindskjær.

Effekt på forplantning av lyd

Vertikalt vindskjær kan påvirke forplanting av lyd i den lavere atmosfæren ved at lydbølger blir «bøyd» ved refraksjon. Denne effekten er viktig å forstå når en skal bygge lydisolerende vegger som skal verne mot støy fra bil- og flytrafikk.